Document ID: 32014R0722

TARYBOS REGLAMENTAS (ES) Nr. 722/2014
2014 m. birželio 24 d.
kuriuo iš dalies keičiamas Reglamentas (ES) Nr. 1387/2013, kuriuo sustabdomas autonominių Bendrojo muitų tarifo muitų taikymas tam tikriems žemės ūkio ir pramonės produktams
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 31 straipsnį,
atsižvelgdama į Europos Komisijos pasiūlymą,
kadangi:
(1)
Sąjunga yra suinteresuota visiškai sustabdyti autonominių Bendrojo muitų tarifo muitų taikymą 100 produktų, kurie šiuo metu nėra įrašyti į Tarybos reglamento (ES) Nr. 1387/2013 (1) I priedą. Todėl tie produktai turėtų būti įrašyti į tą priedą;
(2)
Sąjunga nesuinteresuota, kad autonominių Bendrojo muitų tarifo muitų taikymo sustabdymas toliau galiotų septyniems produktams, kurie yra įrašyti į Reglamento (ES) Nr. 1387/2013 I priedą. Todėl tie produktai turėtų būti išbraukti iš to priedo;
(3)
būtina pakeisti Reglamento (ES) Nr. 1387/2013 I priede išvardytų 76 produktų, kurių muitų taikymas sustabdytas, aprašymus, kad būtų atsižvelgta į techninius produktų patobulinimus bei ekonomines rinkos tendencijas ir atliktos lingvistinės pataisos. Be to, reikėtų pakeisti dar keturių produktų TARIC kodus. Dar trims produktams būtina taikyti kelių rūšių klasifikavimą. Tie produktai, dėl kurių muitų taikymas sustabdytas ir kurių atžvilgiu būtina atlikti pakeitimus, turėtų būti išbraukti iš Reglamento (ES) Nr. 1387/2013 I priede pateikto produktų, kurių muitų taikymas sustabdytas, sąrašo ir atlikus pakeitimus jie turėtų būti iš naujo įtraukti į tą sąrašą;
(4)
laikoma, kad atsižvelgiant į Sąjungos interesus reikia pakeisti keturių produktų privalomos peržiūros datas, kad importas be muito būtų leidžiamas ir po tos datos. Tie produktai buvo peržiūrėti ir patikslintos jų kitos privalomos peržiūros datos. Todėl jie turėtų būti išbraukti iš Reglamento (ES) Nr. 1387/2013 I priede pateikto produktų, kurių muitų taikymas sustabdytas, sąrašo ir atlikus reikiamus pakeitimus jie turėtų būti iš naujo įtraukti į tą sąrašą;
(5)
būtina pergrupuoti keturis produktus, priskiriamus keturiems skirtingiems produktų aprašymams. Tiems keturiems produktams turėtų būti taikomi du produktų aprašymai. Be to, esamas dvigubas tų keturių produktų, kurių muitų taikymas sustabdytas, klasifikavimas tapo nebereikalingas ir todėl turėtų būti iš dalies pakeistas. Todėl tie keturi produktai, kurių muitų taikymas sustabdytas, turėtų būti išbraukti iš Reglamento (ES) Nr. 1387/2013 I priede pateikto produktų, kurių muitų taikymas sustabdytas, sąrašo ir atlikus pakeitimus jie turėtų būti iš naujo įtraukti į tą sąrašą;
(6)
siekiant deramai užtikrinti dėl muitų taikymo sustabdymo teikiamą naudą įmonių, susijusių su produktais, kurių TARIC kodas 4408393010, konkurenciniam pajėgumui, muitų taikymo tiems produktams sustabdymas turėtų būti taikomas nuo 2014 m. sausio 1 d.;
(7)
siekiant aiškumo, pakeistus įrašus reikėtų pažymėti žvaigždute;
(8)
Reglamento (ES) Nr. 1387/2013 II priedas turėtų būti papildytas kai kurių naujų produktų, kurių muitų taikymas sustabdytas, papildomais matavimo vienetais, kad būtų galima užtikrinti tinkamą statistinę stebėseną. Siekiant nuoseklumo, iš Reglamento (ES) Nr. 1387/2013 I priedo išbrauktiems produktams priskirti papildomi matavimo vienetai taip pat turėtų būti išbraukti iš to reglamento II priedo;
(9)
todėl Reglamentas (ES) Nr. 1387/2013 turėtų būti atitinkamai iš dalies pakeistas;
(10)
pakeitimai pagal šį reglamentą turi įsigalioti 2014 m. liepos 1 d., todėl šis reglamentas turėtų būti taikomas nuo tos dienos ir įsigalioti jo paskelbimo Europos Sąjungos oficialiajame leidinyje dieną,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 1387/2013 I priedo lentelė iš dalies keičiama taip:
1)
tarp antraštės ir lentelės įterpiama ši pastaba:
„(*)
Muitų tarifų taikymo sustabdymas, susijęs su šiame priede nurodytu produktu, kurio KN ar TARIC kodas, produkto aprašymas arba privalomos peržiūros data iš dalies pakeista 2014 m. birželio 24 d. Tarybos reglamentu (ES) Nr. 722/2014, kuriuo iš dalies keičiamas Reglamentas (ES) Nr. 1387/2013, kuriuo sustabdomas autonominių Bendrojo muitų tarifo muitų taikymas tam tikriems žemės ūkio ir pramonės produktams (OL L 192, 2014 7 1, p. 9)“;
2)
įterpiamos šio reglamento I priede išvardytiems produktams skirtos eilutės, laikantis KN kodų sekos, nurodytos Reglamento (ES) Nr. 1387/2013 I priedo lentelės pirmoje skiltyje;
3)
produktams, kurių KN ir TARIC kodai yra nurodyti šio reglamento II priede, skirtos eilutės išbraukiamos.
2 straipsnis
Reglamento (ES) Nr. 1387/2013 II priedas iš dalies keičiamas taip:
1)
įterpiamos produktų, kurių KN ir TARIC kodai yra nurodyti šio reglamento III priede, papildomiems matavimo vienetams skirtos eilutės;
2)
produktų, kurių KN ir TARIC kodai yra nurodyti šio reglamento IV priede, papildomiems matavimo vienetams skirtos eilutės išbraukiamos.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2014 m. liepos 1 d.
Tačiau produktams, kurių TARIC kodas 4408393010, jis taikomas nuo 2014 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Liuksemburge 2014 m. birželio 24 d.

Labels: 3
1
15
6